CIBALO 6
Ino Muntu Afwa Uunka Kuli?
1-3. Ino mibuzyo nzi njobabuzya bantu kujatikizya lufwu, alimwi ino zikombelo zimwi ziingula buti?
BBAIBBELE litusyomezya kuti buzuba bumwi “lufwu talukabi limbi.” (Ciyubunuzyo 21:4) Mu Cibalo 5, twakaiya kuti cinunuzyo cipa kuti swebo tukonzye kuba abuumi butamani. Pele bantu bacifwa. (Mukambausi 9:5) Aboobo mubuzyo umwi mupati ngotulibuzya ngwakuti, Ino ncinzi cicitika muntu afwa?
2 Bwiinguzi bwamubuzyo ooyu bulayandika kapati ikwaambisya ciindi naafwa muyandwa wesu umwi. Ambweni tulalibuzya kuti: ‘Ino waunka kuli? Sena ulitubwene? Sena ulakonzya kutugwasya? Sena kuli notuyakumubona alimwi?’
3 Zikombelo ziingula mibuzyo eeyi munzila ziindene-indene. Zimwi ziyiisya kuti ikuti koli muntu uuli kabotu, uyakuunka kujulu pele ikuti koli muntu mubi, uyakupya mumulilo uutamani wahelo. Zikombelo zimwi zyaamba kuti, ikuti muntu wafwa inga uba muzimo, mpoonya ulaunka kuyakukkala abamukowa bafwide. Zimbi zyaamba kuti ikuti muntu wafwa akubetekwa, uyakuzyalululwa naa kubusyigwa amubili uumbi, ambweni kali muntu umbi buyo naa kali munyama.
4. Ino ncintu nzi comwe ncoziyiisya zikombelo zinji kujatikizya lufwu?
4 Kuboneka kuti zikombelo ziyiisya zintu ziindene-indene. Pele bunji bwanzizyo ziyiisya buyo cintu comwe. Ziyiisya kuti ciindi muntu naafwa, muuya wakwe ulazumanana kupona. Sena aaya masimpe?
INO MUNTU AFWA UUNKA KULI?
5, 6. Ino ncinzi cicitika muntu afwa?
5 Jehova ulicizyi cicitika muntu afwa, alimwi utwaambila kuti muntu afwa, ulaleka kupona. Lufwu nkutapona. Aboobo, muntu afwa inga talimvwide, tayeeyi alimwi tazumanani kupona kubusena bumbi pe. * Muntu afwa, takonzyi kubona, kumvwa, alimwi takonzyi kuyeeya pe.
6 Mwami Solomoni wakalemba kuti “bafwide tabazyi cintu nociba comwe.” Bantu bafwide tabakonzyi kutondezya luyando naa lusulo, alimwi “kunyina mulimo naa kuyeeya noluba luzyibo naa busongo mu Cuumbwe.” (Amubale Mukambausi 9:5, 6, 10.) Alimwi kulugwalo lwa Intembauzyo 146:4, Bbaibbele litwaambila kuti muntu afwa, “nzyayeeya” zilafwa.
NCAAKAAMBA JESU KUJATIKIZYA LUFWU
7. Ncinzi ncaakaamba Jesu kujatikizya lufwu?
7 Ciindi mulongwe wakwe Lazaro naakafwa, Jesu wakaambila basikwiiya bakwe kuti: “Lazaro mulongwe wesu uloona.” Jesu tanaakali kupandulula kuti Lazaro wakali kulyookezya buyo pe. Jesu wakazumanana kwaamba kuti: “Lazaro wafwa.” (Johane 11:11-14) Aboobo Jesu wakakozyanisya lufwu kuŋonzi. Kunyina naakaamba kuti Lazaro wakali kujulu naa kuti wakali abamukowa ibakafwa pe. Alimwi kunyina naakaamba kuti Lazaro wakali kupenga mumulilo wahelo naa kuti wakazyalululwa akuba muntu uumbi naa munyama. Inzya, Lazaro wakali mbuli muntu uuli muŋonzi zipati. Magwalo aambi akozyanisya lufwu kuŋonzi. Bbaibbele lyaamba kuti ciindi Sitefano naakajaigwa, “wakoona mulufwu.” (Milimo 7:60) Awalo mwaapostolo Paulo wakalemba kuti Banakristo bamwi ‘bakoona mulufwu.’—1 Bakorinto 15:6.
8. Ino tuzyi buti kuti Leza tanaakalenga bantu kuti kabafwa?
8 Sena Leza wakalenga Adamu a Eva kuti bakafwe mukuya kwaciindi? Peepe! Jehova wakabalenga kuti kabapona mane kukabe kutamani, kabakkomene alimwi kabataciswi. Ciindi Jehova naakabalenga bantu, wakabapa luyandisisyo lwakupona mane kukabe kutamani. (Mukambausi 3:11) Bazyali tabayandi kubona bana babo kabacembaala akufwa, awalo Jehova mbwalimvwa mbubonya oobo kujatikizya ndiswe. Ikuti naa Leza wakatulengela kuti katupona mane kukabe kutamani, nkaambo nzi ncotufwida?
NKAAMBO NZI NCOTUFWIDA?
9. Nkaambo nzi mulawo Jehova ngwaakapa ba Adamu a Eva ncowatakali kukatazya kutobela?
9 Mumuunda wa Edeni, Jehova wakaambila Adamu kuti: “Kuzisamu zyoonse izili mumuunda ulakonzya kulya akukkuta. Pele cisamu cakuzyiba bubotu abubi, toyelede kulya kulincico pe, nkaambo mubuzuba mboyoolya kulincico, ncobeni uyoofwa.” (Matalikilo 2:9, 16, 17) Mulawo ooyu uusalede tiiwakali kukatazya kutobela pe, alimwi Jehova wakalijisi nguzu zyakwaambila ba Adamu a Eva cintu cibotu acibi. Ikuti nobakamumvwida Jehova, nibakatondezya kuti balabulemeka bweendelezi bwakwe. Alimwi nibakatondezya kulumba akaambo kazintu zyoonse nzyaakabapede.
10, 11. (a) Ino mbuti Saatani mbwaakapa kuti ba Adamu a Eva batamumvwidi Leza? (b) Nkaambo nzi ba Adamu a Eva ncobatakajisi cilitamizyo kujatikizya cibi ncobakacita?
10 Cuusisya ncakuti ba Adamu a Eva bakasala kutamumvwida Jehova. Saatani wakaambila Eva kuti: “Sena ncobeni Leza wakaamba kuti tamweelede kulya kuzisamu zyoonse zyamumuunda?” Mpoonya Eva wakaingula kuti: “Tulakonzya kulya micelo yazisamu zyoonse izili mumuunda. Pele Leza wakaamba boobu kujatikizya micelo yacisamu icili akati kamuunda: ‘Tamweelede kulya kulincico pe, nokuba kuciguma; buyo-buyo muyoofwa.’”—Matalikilo 3:1-3.
11 Mpoonya Saatani wakaamba kuti: “Tamukonzyi kufwa pe. Nkaambo Leza ulizyi kuti buzuba mbomuyoolya kulincico, meso aanu ayoojaluka alimwi muyooba mbuli Leza, muyoozyiba bubotu abubi.” (Matalikilo 3:4-6) Saatani wakali kuyanda kuti Eva ayeeye kuti wakali kukonzya kulisalila mwini bubotu abubi. Aciindi nciconya eeci, wakabeja kujatikizya icakali kuyoocitika ikuti Eva watyola mulawo. Saatani wakaamba kuti Eva tanaakali kuyoofwa, aboobo Eva wakaulya mucelo, kuzwa waawo wakapa mulumaakwe. Ba Adamu a Eva bakalizyi kuti Jehova wakabaambilide kuti tabeelede kuulya mucelo ooyo. Nobakaulya, bakasala buya kutyola mulawo uusalede alimwi uuli buyo kabotu. Kwiinda mukulya mucelo ooyo, bakatondezya kuti tiibakali kumulemeka Usyi wakujulu siluyando. Bakanyina cilitamizyo kujatikizya cibi ncobakacita!
12. Nkaambo nzi ncocuusisya kapati kuti ba Adamu a Eva tiibakamumvwida Jehova?
12 Cilausisya kapati kuti bazyali besu bakusaanguna tiibakamulemeka Mulengi wabo! Ino inga mwalimvwa buti ikuti mwabeleka canguzu kulela mwana musankwa amusimbi kumane bana aabo bamuzangila akucita cintu ciindene aceeco ncomwakabaambila kucita? Cakutadooneka, eeco inga camucisizya moyo.
13. Ino Jehova wakali kwaamba nzi naakaamba kuti “uyoojokela kubulongo”?
13 Ciindi ba Adamu a Eva nobatakamumvwida Leza, bakasweekelwa coolwe cakupona mane kukabe kutamani. Jehova wakaambila Adamu kuti: “Uli bulongo, aboobo uyoojokela kubulongo.” (Amubale Matalikilo 3:19.) Eeci cakali kwaamba kuti Adamu wakali kuyooba bulongo alimwi, nkokuti kuba mbuli kuti tanaakalengedwe. (Matalikilo 2:7) Ciindi Adamu naakabisya, wakafwa alimwi tanaakaciliko pe.
14. Ino nkaambo nzi ncotufwida?
14 Ikuti ba Adamu a Eva nobakamumvwida Leza, nokunga bacipona ambuli sunu. Pele akaambo kakuti tiibakamumvwida, bakabisya, eelyo mukuya kwaciindi bakafwa. Cibi cili mbuli cilwazi cibyaabi ncotwakakona kubazyali besu bakusaanguna. Toonse twakazyalwa katuli basizibi, aboobo eeci ncotufwida. (Baroma 5:12) Pele aaya taali ngamakanze ngajisi Leza kujatikizya bantu. Leza kunyina naakali kuyanda kuti bantu kabafwa, alimwi Bbaibbele lyaamba lufwu kuti ‘ngusinkondo.’—1 Bakorinto 15:26.
KASIMPE KALATWAANGUNUNA
15. Ino ikuzyiba kasimpe kujatikizya lufwu kutwaangununa buti?
15 Ikuzyiba kasimpe kujatikizya lufwu kulatwaangununa kutwaambo tunji twakubeja. Bbaibbele lituyiisya kuti bafwide tabamvwi kucisa alimwi tabausi. Tatukonzyi kwaambaula ambabo, abalo tabakonzyi kwaambaula andiswe. Tatukonzyi kubagwasya bafwide, abalo tabakonzyi kutugwasya pe. Tabakonzyi kutucita cintu cibi cili coonse, aboobo tatweelede kubayoowa. Nokuba boobo, zikombelo zinji zitwaambila kuti bantu bafwide balapona kubusena bumwi alimwi akuti tulakonzya kubagwasya kwiinda mukupa mali bapaizi naa basaante. Pele ikuzyiba kasimpe kujatikizya lufwu kutupa kuti tutacengwi amakani aali boobu aakubeja.
16. Ino makani nzi aakubeja kujatikizya bantu bafwide ngoziyiisya zikombelo zinji?
16 Saatani ubelesya bukombi bwakubeja kutegwa atucenge akutupa kuyeeya kuti bafwide bacipona. Mucikozyanyo, zikombelo zimwi ziyiisya kuti muntu afwa, kuli cibeela cimwi ncajisi icizumanana kupona kubusena bumbi. Sena cikombelo canu mbocimuyiisya oobu, naa sena cimuyiisya ncolyaamba Bbaibbele kujatikizya bantu bafwide? Saatani ubelesya bubeji kutegwa agusye bantu kuli Jehova.
17. Nkaambo nzi makani aakuti bantu bayakuumpwa mumulilo wahelo ncaamusampaula Jehova?
17 Makani ngoziyiisya zikombelo zinji ayumya mate. Mucikozyanyo, zimwi ziyiisya kuti bantu babi bayoopya mumulilo wahelo mane kukabe kutamani. Makani aaya aakubeja asampaula Jehova. Leza kunyina nakonzya kulekela bantu kupenzyegwa munzila eeyi pe. (Amubale 1 Johane 4:8.) Ino inga mwalimvwa buti nywebo ikuti muntu umwi wasubula mwanaakwe kwiinda mukumuumpa maanza mumulilo? Inga mwamubona kuti ngusilunya. Alimwi inga tiimwayanda akumuzyiba pe. Lino oobo mbombubo Saatani mbwayanda kuti katulimvwa kujatikizya Jehova!
18. Nkaambo nzi ncotuteelede kubayoowa bantu bafwide?
18 Zikombelo zimwi ziyiisya kuti bantu nobafwa baba mizimo naa myuuya. Zikombelo eezyi ziyiisya kuti tweelede kwiilemeka mane buya akwiiyoowa myuuya eeyo akaambo kakuti ilakonzya kuba balongwe besu ibatugwasya naa kuba basinkondoma ibatubukila. Bantu banji balaasyoma makani aaya aakubeja. Balabayoowa bantu bafwide, aboobo bakomba mbabo muciindi cakukomba Jehova. Kamuyeeyede kuti bafwide tabakonzyi kumvwa naa kuzyiba cintu cili coonse, aboobo tatweelede kubayoowa pe. Jehova ngo Mulengi wesu. Ngo Leza wakasimpe, alimwi tweelede kukomba buyo nguwe alikke.—Ciyubunuzyo 4:11.
19. Ino ikuzyiba kasimpe kujatikizya lufwu kutugwasya buti?
19 Ikuzyiba kasimpe kujatikizya lufwu kulatwaangununa kumakani aabukombi aakubeja. Alimwi kasimpe aaka katugwasya kumvwisya zisyomezyo zitaliboteli nzyaatusyomezya Jehova kujatikizya buumi bwesu alimwi aziboola kumbele.
20. Ino tuyakwiiya nzi mucibalo citobela?
20 Kaindi, mubelesi wa Leza uutegwa Jobu wakabuzya kuti: “Ikuti naa muntu wafwa, sena inga wapona alimwi?” (Jobu 14:14) Sena masimpe kuti muntu uufwide inga wapona alimwi? Bwiinguzi Leza mbwatupa mu Bbaibbele kujatikizya makani aaya bulakkomanisya kapati. Tulabubona mucibalo citobela.
^ munc. 5 Bantu bamwi basyoma kuti muzimo naa muuya ulazumanana kupona muntu afwa. Ikuti kamuyanda kuzyiba zinji, amubone Bupanduluzi Buyungizyidwe 17 a 18.
ceb_Latn bem_Latn run_Latn bem_Latn bem_Latn bem_Latn nya_Latn bem_Latn bem_Latn bem_Latn bem_Latn bem_Latn nya_Latn sna_Latn bem_Latn bem_Latn bem_Latn kin_Latn ssw_Latn bem_Latn bem_Latn bem_Latn bem_Latn kin_Latn bem_Latn bem_Latn bem_Latn run_Latn bem_Latn ban_Latn nya_Latn bem_Latn nya_Latn bem_Latn tum_Latn bem_Latn bem_Latn bem_Latn kin_Latn bem_Latn sag_Latn bem_Latn bem_Latn